Grondgrype: ‘Dis nie net van vat nie’Argieffoto Terwyl daar aanduidings is dat daar in 2017 ŉ toename in beide grondgrype en -onteienings in die land sal wees, het die sakeregtewaghond, AfriSake, Dinsdag gewaarsku grond kan nie bloot gevat word nie. AfriSake se waarskuwing volg nadat pres. Jacob Zuma Sondag by die viering van die ANC se 105de bestaansjaar aan duisende ondersteuners belowe het 2017 sal die jaar wees waarin die onteieningswet ingespan gaan word om grondhervorming en -herverdeling met groter spoed en dringendheid te laat plaasvind. Ook die EFF moedig gereeld sy ondersteuners aan om grond te beset, ongeag die bepalings van landswette en selfs die Grondwet. Hoewel Julius Malema het in 2016 in die hof verskyn oor uitlatings wat geweld aanhits, het hy direk ná die hofverrigtinge buite die hof voortgegaan met soortgelyke uitlatings. AfriSake het daarom, na aanleiding van Malema se dreigemente en aanhitsing tot geweld en betreding, ŉ siviele aansoek om ŉ interdik teen Malema en die EFF ingedien. Die aansoek word op 7 Maart 2017 in die hooggeregshof in Pretoria aangehoor. “Artikel 25 van die Grondwet van die Republiek van Suid-Afrika van 1996 stel die verbod op arbitrêre onteiening baie duidelik. Vergoeding is verpligtend in terme van artikel 25(2)(b) en in die geval van dispute oor die vergoedingsbedrag, berus die finale besluit by die howe,” het Stefan Pieterse, nasionale woordvoerder van AfriSake, gesê. Pieterse het gesê AfriSake het in 2016 verskeie grondeienaars gehelp om onwettige grondgrypers met behulp van regsprosesse en die Rooimiere te verwyder. “Ons sal voortgaan om ons lede se regte te beskerm en sal nie skroom om die hof te nader om te sorg dat dit gebeur nie.”